Решани

Решани (, Врисаки; книжевно: Βρυσάκιον, Врисакион, до 1927 година: Ρέσιανη, РесјаниΜετονομασίες των Οικισμών της Ελλάδας. Ρέσιανη -- Βρυσάκι) — село во Берско, Егејска Македонија, дел од денешната Општина Гида, во Централна Македонија, Грција.

 Географија и местоположба 

Селото се наоѓа на дваесетина километри североисточно од градот Бер, исто толку километри јужно од Ениџе Вардар и четири километри западно од градот Гида, крај главниот пат од Гида за Бер, на надморска височина од 14 метри. Површината на селскиот атар изнесува 9 квадратни километри.

Сместено е во областа Урумлак.

 Историја 

Жителите на Решани, како и на другите околни села, по народност се Грци или погрчени Македонци.

По Првата светска војна во 1922 година во селото се населени грчки бегалци. Во 1928 година, селото станало мешани со 46 бегалски семејства со вкупно 174 жители. Во 1927 година селото е преименувано во Врисаки (Βρυσάκι).

 Стопанство 

Селото е доста богато, бидејќи земјиштето е многу плодно и дава високи приноси. Основни земјоделски производи се памукот и шеќерната репка.

 Население 

Според Васил К’нчов („Македонија. Етнографија и статистика“) во 1900 година Решани е село во Берската каза и во него живееле 45 Грци христијани.К’нчов, Васил. Македонија. Етнографија и статистика, Софија, 1900, стр. 144. По податоци на секретарот на Бугарската егзархија Димитар Мишев („La Macédoine et sa Population Chrétienne“) во 1905 година во Решани (Rechani) живееле 45 Грци.Brancoff, D.M. La Macédoine et sa Population Chrétienne, Paris, 1905, рр. 222 - 223.

Во пописот од 1913 година во селото се забележани 11 жители. Во 1920 година, Решани имало 127 жители, меѓу кои и бегалци, бидејќи тука непосредно по Балканските војни биле населени бегалски семејства со 174 жители. Во 1928 година селото имало 292 жители, а во 1940 година бројот на жителите пораснал на 533, благодарение на исушувањето на Ениџевардарското Блато и ослободувањето на нови обработливи површини, со што се создале можности да се населат и други, претежно бегалски семејства. Решани во 1951 година имало 557, во 1961 година 638, во 1971 година 629, во 1981 година 615, а во 1991 година 700 жители.

Во пописот спроведен во 2001 година, селото било попишано со 716 жители. Во најновиот спроведен попис од 2011 година во Грција, селото било забележано со 669 жители.

 Самоуправа и политика 

Селото припаѓа на општинската единица Гида со седиште во истоимениот град, која припаѓа на поголемата општина Гида, во округот Иматија. Воедно, селото е дел од општинскиот оддел Решани, во кој е единствено село.

 Личности 

Родени во Решани
 Георгиос Скарлатос — грчки учител од  век
 Мосхос Гиконоглу (р. 1932) — грчки политичар

 Наводи 

Категорија:Гида